ब्रिटेन में दूसरे देशों के नागरिकों के लिए बसना मुश्किल  
अभी तक ब्रिटेन में पांच साल काम करने के बाद किसी भी विदेशी कर्मचारी को वहां बसने का अधिकार है, जिसे सरकार खत्म करने जा रही है।
ब्रिटेन में दूसरे देश के नागरिकों के लिए बसना अब आसान नहीं होगा। ब्रिटेन की सरकार प्रवासियों को दिए गए 'राइट टू सेटल' के अधिकार पर बंदिशें लगाने जा रही हैं। अगर ऐसा हुआ तो इसका असर उन हजारों भारतीयों पर भी पड़ेगा, जो ब्रिटेन में बसने का ख्वाब देख रहे हैं।  अभी तक ब्रिटेन में पांच साल काम करने के बाद किसी भी विदेशी कर्मचारी को वहां बसने का अधिकार मिला हुआ है, जिसे कंजरवेटिव पार्टी की सरकार अब खत्म करने जा रही है।  'संडे टाइम्स' ने सूत्रों के हवाले से बताया है कि गृहमंत्री और इमिग्रेशन मिनिस्टर डेमियन ग्रीन की टीम 'राइट टू सेटल' को खत्म करने के तरीके पर विचार कर रही है, लेकिन बड़े उद्योगपतियों और निवेशकों को इस दायरे से अलग रखा जा सकता है। नए नियम का ऐलान इस साल के आखिर में किया जाना है।